《寄抚州吕使君索李雁湖注王半山诗》
元代·方回

一别龙门十五期，湓城日夜梦魂驰。
归装初解临川印，注本应多介甫诗。
定复一鸱能见惠，遥知五马未相遗。
鲤鱼直下西江水，兼有书来慰我思。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。